શીતળજળથી સ્નાન કર્યા પછી સહેજ ચેતન અનુભવાતું હોવા છતાં એનું માથું ઘુમરાતુ હતું. એના સાથી વિદ્યાર્થીએ સાયંકાળના વાળુની થાળી એના હાથમાં પકડાવતા સહજેભાવે એને સમાચાર આપ્યા હતા, ‘તે સાંભળ્યું લ્યા? બપોરવાળા મરઘાની જગ્યાએ બીજા બે મરઘા આવી ગયા. દેશી કાળો અને વિલાયતી લાલ! બાકી વાનગી ટેસ્ટી હતી!’ અને ખણણણ કરતી એના હાથમાંથી થાળી સરકી પડી હતી. એ રાત એની મહાપરાણે વીતી હતી. અને વળતી સવારે છાત્રાલય છોડી નાસી છૂટ્યો હતો.